رابرٹ ڈووال

رابرٹ سلڈن ڈووال (5 جنوری 1931ء تا 15 فروری 2026ء) امریکی اداکار، فلم ساز اور پروڈیوسر تھے۔ سات دہائیوں پر محیط کیریئر میں انھوں نے ایک اکیڈمی ایوارڈ، ایک بافٹا ایوارڈ، چار گولڈن گلوب ایوارڈز، دو پرائم ٹائم ایمی ایوارڈز، ایک سیٹلائٹ ایوارڈ اور ایک اسکرین ایکٹرز گلڈ ایوارڈ حاصل کیا۔ وہ اپنی فنی مہارت اور کردار میں مکمل طور پر ڈھل جانے کی غیر معمولی صلاحیت کے باعث ناقدین میں بے حد سراہے گئے۔ 1980ء میں ونسنٹ کینبی نے انھیں ”امریکی اولیویے“ قرار دیا اور یہ لقب مقبول ہو گیا۔

ڈووال نے پیشہ ورانہ اداکاری کا آغاز 1952ء میں اسٹیج سے کیا جہاں انھوں نے لانگ آئی لینڈ کے علاقے بیلپورٹ میں واقع گیٹ وے پلے ہاؤس کے موسمِ گرما کے ڈراموں میں حصہ لیا۔ وہ 1959ء تک وہاں سرگرم رہے، درمیان میں ایک سال کے لیے امریکی فوج میں خدمات انجام دیں۔ اسی عرصے میں انھوں نے ایسے روابط قائم کیے جن کے نتیجے میں 1960ء کی دہائی میں ٹیلی وژن پر ان کا کیریئر شروع ہوا جہاں وہ دی ڈیفینڈرز، پلے ہاؤس نائنٹی اور آرمسٹرونگ سرکل تھیٹر جیسے پروگراموں میں نظر آئے۔ 1966ء میں انھوں نے ڈراما ویٹ اَنٹل ڈارک کے ذریعے براڈوے پر قدم رکھا اور 1977ء میں ڈیوڈ میمیٹ کے ڈرامے امریکن بفیلو میں اسٹیج پر واپسی کی جس پر انھیں ڈراما ڈیسک ایوارڈ میں بہترین اداکار کے لیے نامزدگی ملی۔

فلمی دنیا میں ان کی پہلی نمایاں پیشی ٹو کِل اے ماکنگ برڈ (1962ء) میں بو ریڈلی کے کردار سے ہوئی۔ ان کے ابتدائی نمایاں کاموں میں بُلٹ (1968ء)، ٹرو گِرٹ (1969ء)، میش (1970ء)، ٹی ایچ ایکس 1138 (1971ء) اور ٹومارو (1972ء) شامل ہیں، جسے ایکٹرز اسٹوڈیو میں تیار کیا گیا تھا اور جو ان کی ذاتی پسندیدہ فلم تھی۔ ڈووال نے ٹینڈر مرسیز (1983ء) میں ایک شراب کے عادی سابق کنٹری میوزک گلوکار کے کردار پر بہترین اداکار کا اکیڈمی ایوارڈ جیتا۔ اس کے علاوہ انھیں دی گاڈ فادر (1972ء)، اپوکلیپس ناؤ (1979ء)، دی گریٹ سینٹنی (1979ء)، دی اپوسل (1997ء)، اے سول ایکشن (1998ء) اور دی جج (2014ء) پر بھی آسکر نامزدگیاں ملیں۔

اپنے کیریئر کے دوران ڈووال متعدد ٹیلی وژن پروڈکشنز میں بھی جلوہ گر ہوئے۔ انھوں نے اے ایم سی کی محدود سیریز بروکن ٹریل (2006ء) کے لیے بہترین محدود سیریز اور بہترین مرکزی اداکار کے پرائم ٹائم ایمی ایوارڈ جیتے۔ ان کی دیگر ایمی نامزد پرفارمنسز میں سی بی ایس کی مِنی سیریز لونْسَم ڈَو (1989ء)، ایچ بی او کی فلم اسٹالن (1992ء) اور ٹی این ٹی کی فلم دی مین ہو کیپچرڈ آئیکمین (1996ء) شامل ہیں۔

 وفات 
ڈووال کا انتقال 15 فروری 2026ء کو مڈلبرگ، ورجینیا میں واقع اپنے فارم ہاؤس پر 95 برس کی عمر میں ہوا۔ ان کی وفات کا اعلان ان کی اہلیہ لوسیانا پیڈرازا نے ایک بیان کے ذریعے کیا۔

 حوالہ جات 

زمرہ:اکیڈمی ایوارڈز اعزاز یافتگان برائے بہترین اداکار
زمرہ:اکیسویں صدی کے امریکی مرد اداکار
زمرہ:امریکی فوج کے سپاہی
زمرہ:امریکی مرد ٹیلی ویژن اداکار
زمرہ:امریکی مرد فلمی اداکار
زمرہ:امریکی مرد منظر نویس
زمرہ:امریکی مسیحی سائنس دان
زمرہ:انگریز نژاد امریکی شخصیت
زمرہ:ایناپولس، میری لینڈ کی شخصیات
زمرہ:بہترین ڈرامہ اداکار گولڈن گلوب (فلم) کے فاتحین
زمرہ:بہترین معاون اداکار گولڈن گلوب (فلم) کے فاتحین
زمرہ:بہترین منیسیریز یا ٹیلی ویژن مووی اداکار گولڈن گلوب کے فاتحین
زمرہ:بیسویں صدی کے امریکی مرد اداکار
زمرہ:پرنسپیا کالج کے فضلا
زمرہ:تھیٹر کا پڑوس پلے ہاؤس اسکول کے فضلا
زمرہ:سان ڈیگو کے مرد اداکار
زمرہ:سیویرنا پارک، میری لینڈ کی شخصیات
زمرہ:فرانسیسی نژاد امریکی شخصیات
زمرہ:کیلیفورنیا کے ریپبلکن
زمرہ:کیلیفورنیا کے فلم پروڈیوسر
زمرہ:کیلیفورنیا کے فلم ہدایت کار
زمرہ:کیلیفورنیا کے منظر نویس
زمرہ:میری لینڈ کے ریپبلکن
زمرہ:میری لینڈ کے فلم ہدایت کار
زمرہ:میری لینڈ کے مرد اداکار
زمرہ:میری لینڈ کے مصنفین
زمرہ:ورجینیا کے ریپبلکن
زمرہ:ورجینیا کے فلم ہدایت کار
زمرہ:1931ء کی پیدائشیں
زمرہ:2026ء کی وفیات